IFEC ทุ่มงบ 270 ลบ.ซื้อหุ้น UP ทำโซลาร์ฟาร์ม 3 MW ในศรีสะเกษ
IFEC ทุ่มงบ 270 ลบ.ซื้อหุ้น UP ทำโซลาร์ฟาร์ม 3 MW ในศรีสะเกษ
11 มิ.ย. 2558

บริษัท อินเตอร์ ฟาร์อีสท์ วิศวการ จำกัด (มหาชน) หรือ IFEC เปิดเผยว่า ที่ประชุมคณะกรรมการบริษัทเมื่อวันที่ 2 มิ.ย.อนุมัติให้เข้าซื้อบริษัท ยูนิเวอร์แซล โพรไวเดอร์(UP) จำนวน 1,139,998 หุ้น มูลค่าที่ตราไว้ 100 บาท คิดเป็นสัดส่วน 100% ในราคาหุ้นละ 236.48 บาท รวมเป็นเงินทั้งสิ้น 270 ล้านบาท ซึ่งล่าสุดวันนี้บริษัทได้เข้าทำสัญญาซื้อขายหุ้น UP และทำการรับโอนหุ้นและชำระเงินแก่ผู้ขายเรียบร้อยแล้ว ส่งผลให้ UP มีสถานะเป็นบริษัทย่อยของบริษัท
ทั้งนี้ UP เป็นผู้ผลิตและจำหน่ายกระแสไฟฟ้าจากพลังงานแสงอาทิตย์ ขนาด 3 เมกะวัตต์ มีโครงการตั้งอยู่ใน ต.หนองหญ้าปล้อง อ.เมือง จ.ศรีสะเกษ โดยโครงการเริ่มผลิตไฟฟ้าตั้งแต่วันที่ 19 ก.ค.55 มีปริมาณขายตามสัญญา 2.99 เมกะวัตต์ ระยะเวลา 5 ปีนับจากวันที่เริ่มผลิต และต่อเนื่องครั้งละ 5 ปีโดยอัตโนมัติ โดยได้รับส่วนเพิ่มค่าไฟฟ้า (Adder) ที่ 8 บาท/หน่วย เป็นเวลา 10 ปี ถึงวันที่ 18 ก.ค.65
สำหรับการจ่ายค่าตอบแทนครั้งนี้ บริษัทชำระเงินสด ที่มาจากกระแสเงินสดของบริษัทให้กับผู้ถือหุ้นเดิมของ UP และบริษัทคาดว่าจะได้ธุรกิจที่คาดว่ามีศักยภาพในอนาคตเข้ามา โดยจะสามารถรับรู้รายได้และกำไรของ UP เข้ามาในงบการเงินได้ทันที